José Manuel Prieto: 'La xarxa de dipòsits de pluvials de Gandia ha funcionat bé evitant que es produiren incidències destacades per la DANA'
14 novembre 2024

## José Manuel Prieto: 'La xarxa de dipòsits de pluvials de Gandia ha funcionat bé evitant que es produiren incidències destacades per la DANA'14 novembre 2024Última actualització: 14 novembre 2024

![](../gestion/img/8e25a1207a7c67e89c7f668c4df10a81cc2f4f0d3f51eebaedf0c3b546949237.JPG)  
  

L'alcalde de Gandia, **José Manuel Prieto**, ha fet balanç aquest matí de la situació de la nostra ciutat per la DANA. Prieto ha informat que, actualment, el nivell d'avís d'AEMET és taronja, i que les mesures i restriccions que es van decretar ahir (suspensió de la jornada lectiva, tancament d'instal·lacions esportives i de centres de convivència) es mantindran durant tot el dia de hui.

  
Prieto ha destacat que el dispositiu posat en marxa pel govern municipal des de l'inici de l'alerta dimarts passat ha funcionat perfectament. "_Totes les alertes estaven activades i tots els nostres recursos preparats per a fer front a les possibles contingències, però és cert que el comportament de la DANA ha estat molt més tranquil del que apuntaven les previsions_", ha declarat la primera autoritat municipal.

  
Tal com ha informat, s'han produït incidències molt puntuals i només s'ha tallat el camí d'Assagador de Morant. Pel que fa a les pluges, ha explicat que _“la xarxa de dipòsits de pluvials ha funcionat bé evitant que, malgrat els pics de precipitacions intensos que es van produir sobretot durant la jornada d'ahir dimecres, no hi va haver incidències destacades_”.

  
D'aquesta manera, els acumulats de pluja han estat d'uns 70 litres per metre quadrat a l'observatori de l'Ajuntament, uns 50 al Grau i la platja, i uns 100 a la zona del Parpalló Borrell.

  
La primera autoritat municipal ha informat que la zona blava (ORA) queda sense efecte durant la jornada de hui i que, tal com ha informat RENFE fa uns minuts, la línia C1 de Rodalies recupera el servei a partir de les 12 hores, moment en què la Generalitat Valenciana també ha decretat la supressió de la restricció de moviment de vehicles.

  
Finalment, l'alcalde ha incidit que “_hem de continuar extremant les precaucions, complir les recomanacions i seguir els canals oficials per seguir l'evolució de la DANA les properes hores_”, i ha agraït a la ciutadania “_la comprensió i la bona disponibilitat davant de les mesures que s'han adoptat durant aquests dies_”.

[Twittear](https://twitter.com/share)